
LA 

DEMENTULO 




quale me divenis dementulo 


Tu demandas, quale me divenis dementulo. 
Lo eventis tale: Uldie, longe ante ke naskis 
multa dei, me vekis ek profunda dormado e 
trovis, ke mea omna maskili esis furtita, — 
la sep maskili quin me facis e portis dum 
sep vivi, — me desmaskita kuris tra la 
turboza stradi e kriegis, ‘Furtisti, furtisti, la 
damnita furtisti.’ 

Viri e mulieri ridis kontre me ed uli 
kuris aden lia domi pro timo. 

E kande me atingis la bazaro, yuno 
stacanta sur domsuprajo kriis, ‘Lu esas 
dementulo.’ Me regardis adsupere por vidar 
lu; la suno unesmafoye kisis mea propra 
nuda vizajo. Unesmafoye la suno kisis mea 
propra nuda vizajo e mea anmo inflamesis 
da amo por la suno, e me ne plus deziris 
mea maskili. Quaze trancante me kriis, 
‘Benedikata, benedikata esez la furtisti qui 
furtis mea maskili.’ 

Tale me divenis dementulo. 

E me trovis e libereso di soleso e la 
sekureso kontre esar komprenata, nam li 
qui komprenas ni sklavigas ulo en ni. 

Ma me ne esez tro fiera pro mea 
sekureso. Mem furtisto en karcero esas 
sekura de altra furtisto. 



la deo 


Dum anciena dii, kande l’unesma tremi di 
parolado movis mea labii, me acensis la 
santa monto e parolis a la Deo e dicis, 
‘Mastro, me esas vua sklavo. Vua volo 
celata es por me la lego e me sempre 
obedios vu.’ 

Ma la Deo ne respondis, e forpasis quale 
forta tempesto. 

E pos mil yari me acensis la santa monto 
ed itere parolis a la Deo e dicis, ‘Kreero, me 
esas vua kreuro. Ek argilo vu men facis ed a 
vu me debas omno’ 

E la Deo ne respondis, ma forpasis quale 
mil rapida ali. 

E pos mil yari me acensis la santa monto 
ed itere parolis a la Deo e dicis, ‘Patro, me 
esas vua filio. Pro kompato ed amo vu donis 
a me la nasko, e per amo ed adoro me 
heredos vua imperio.’ 

E la Deo ne respondis, e lu forpasis 
quale la nebuleto velizanta la fora kolini. 

E pos mil yari me acensis la sakra monto 
ed itere parolis a la Deo e dicis, ‘Mea Deo, 
mea skopo e mea realigo; me esas vua hiero 
e vu esas mea morgo. Me esas vua radiko 

en la tero e vu esas mea floro en la cielo, e 
kune ni kreskas avan la vizajo dil suno.’ 

Lore la Deo inklinis su super me, ed 
aden mea oreli lu susuris dolca vorti, e mem 
quale la maro envolvas rivereto fluanta 
aden elu, lu envolvis me. 

E kande me decensis a la vali e la prati, 
la Deo anke esis ibe. 

mea amiko 


Mea amiko, me ne esas to quon me semblas. 
Semblar esas nur vesto olquan me portas — 
vesto paruzita da sorgo, vesto olqua 
shirmas me de tua demandi, e tu de le mea. 

La ‘me’ en me, mea amiko, lojas en la 
domo di silenco, ed ibe ol restos por 
sempre, neperceptata, ne-acesebla. 

Me ne volas ke tu kredez to quon me 
dicas nek fidez to quon me facas — nam 
mea vorti esas nulo ma tua propra pensadi 
sonanta, e mea agadi tua propra esperi 
aganta. 

Kande tu dicas, ‘La vento suflas adeste,’ 
me dicas, ‘Yes ol suflas adeste’; nam me ne 
volas ke tu saveskez ke mea mento ne 
traktas la vento ma la maro. 

Tu ne povas komprenar mea pensadi 
marista, e me ne volas ke tu komprenez. Me 
esez sola an maro. 

Kande jorno esas a tu, mea amiko, nokto 
esas a me; ma mem lore me parolas pri la 
dimezo dansanta an la kolini e pri la 
purpura ombro reptanta trans la valo; nam 
tu nek povas audar la kansoni di mea 
obskureso nek vidar mea ali batanta an la 

steli — e me ne volas ke tu od audez od 
videz. Me esez sola kun nokto. 

Kande tu acensas a tua Cielo me 
decensas a mea Inferno — mem lore tu 
advokas me trans la nepontizebla abiso, 
‘Mea kompanulo, mea kamarado,’ e me 
anke respondas advokante, ‘Mea 
kompanulo, mea kamarado,’ — nam me ne 
volas ke tu videz mea Inferno. La flamo 
brulus tua okuli e la fumi plenigus tua 
naztrui. E me troe amas mea Inferno por 
dezirar ke tu vizitez olu. Me esez sola en 
Inferno. 

Tu amas lo vera e lo bela e lo yusta; e 
por tu me dicas ke amar olti esas bona e 
yusta. Ma en mea kordio me ridas pro tua 
amo. Ma me ne volas ke tu videz mea 
ridado. Me sole ridez. 

Mea amiko, tu es bona e cirkonspekta e 
saja; no, tu es perfekta — e me anke parolas 
a tu saje e cirkonspekte. Ma me esas 
dementa. Ma me maskas mea dementeso. 
Me esez sole dementa. 

Mea amiko, tu ne es mea amiko, ma 
quale me tun komprenigez? Mea voyo ne 
esas tua voyo, ma ni marchas kune, manuo 
en manuo. 

la palio-terorigilo 


Ulfoye me dicis a palio-terorigilo, ‘Tu devas 
esar tedita pro stacar en ica sol agro.’ 

E lu dicis, ‘La joyo terorigar es profunda 
e duranta, e me nultempe tedeskas.’ 

Me dicis, pos minuto pensinte, ‘Lo es 
vera; nam me anke konocis ta joyo.’ 

Lu dicis, ‘Nur ti qui burizesas per palii 
povas ton konocar.’ 

Lore me livis lu, e ne savis ka lu men 
komplimentis o ka lu men minvalorigis. 

Yaro pasis, dum ke la palio-terorigilo 
divenis filozofo. 

E me lun itere pasante, me vidis ke du 
korvi nestifis sub lua chapelo. 

la sonambuli 


En la urbo ube me naskis habitis homino e 
lua filiino qui sonambulis. 

Ulnokte, silenco envolvante la mondo, la 
homino e lua filiino marchanta dormante 
renkontris l’una l’altra en lia nebuloza 
gardeno. 

E la matro parolis e dicis: ‘Fine, fine, mea 
enimiko! Tu per qua mea yuneso 
destruktesis — qua konstruktis tua vivo sur 
la ruini di mea! Utinam me povas mortigar 
tu!’ 

E la filiino parolis e dicis: ‘Ho odiinda 
homino, egoista ed olda! Tu stacante inter 
mea libera ipso e me! Tu qua deziras ke mea 
vivo esez eko di tua propra pala vivo! 
Utinam tu mortas!’ 

Tainstante hanulo kriis, e la amba 
homini vekis. La matro tenere dicis, ‘Ka tu 
es hike, karino?’ E la filiino tenere 
respondis, ‘Yes, karino.’ 

la saja hundo 


Uldie saja hundo pasis bando de kati. E 
proximeskante lu vidis ke li es tre okupata e 
ne atencis lu, e lu haltis. 

Stacis ek la bando kato granda e solena 
qua regardis li e dicis, ‘Frati, pregez; e 
kande vi pregabos ed itere pregabos, sen 
dubito, advere lore pluvos musi.’ 

E la hundo audinte lo ridis en sua kordio 
e de li turnis dicante, ‘Ho blinda e fola kati, 
ka ne esas skribita e ka me ne savas e mea 
pre-avi ante me, ke pro pregi e fido e 
suplikado pluvas ne musi ma osti?’ 

la du ermiti 


Sur sola monto habitis du ermiti qui adoris 
la Deo ed amis l’una l’altra. 

Ta du ermiti havis un argila bolo, ed olu 
esis lia nura posedajo. 

Uldie mala spirito eniris la kordio dil 
seniora ermito e lu venis a la juniora e dicis, 
‘Longe ni habitis kune. Nun es la tempo ke 
ni separez ni. Ni partigez nia posedaji.’ 

Lore la juniora ermito esis trista e lu 
dicis, ‘Me chagrenas, Frato, ke tu livez me. 
Ma se tu devas irar, me konkordas,’ e lu 
adportis l’argila bolo e donis olu a lu 
dicante, ‘Ni ne povas partigar olu, Frato, ol 
esez la tua.’ 

Lore la seniora ermito dicis, ‘Karitaton 
me ne aceptas. Me prenos nulo ma la meajo. 
Partigez olu.’ 

E la juniora dicis, ‘Se la bolo esus 
ruptita, ol utilesus nek a me nek a tu. Se tu 
komplezesos, vice ni lotriez.’ 

Ma la seniora ermito itere dicis, ‘Me 
havez nur yusteso e la meajo, e me ne 
konfidos yusteso e la meajo a vana hazardo. 
Partigez la bolo.’ 

Lore la juniora ermito ne plus povis 
rezonar e lu dicis, ‘Se lo esas ya tua volo, e 

se mem tale tu havos lo, ni nun ruptez la 
bolo.’ 

Ma la vizajo dil seniora ermito nigreskis, 
e lu kriis, ‘Ho tu damnita poltrono, tu ne 
kombatos!’ 

pri donar e prenar 


Olim esis homulo qua havis valedo de 
sutaguli. Ed uldie venis a lu la matro di Iesu 
qua dicis, ‘Amiko, la vesto di mea filiulo 
esas lacerita e me mustas rapecar olu ante 
ke lu iros al templo. Ka tu ne donos a me 
sutagulo?’ 

E vice sutagulo lu donis ad elu erudita 
diskurso pri donar e pri prenar por portar 
ad elua filiulo ante ke il iros al templo. 

la sep ipsi 


Dum la maxim silencoza horo dil nokto, me 
mi-dormante, mea sep ipsi kune sidis e tale 
konversis susurante: 

Unesma Ipso : Hike, en ica dementulo, 
me habitis dum multa yari, e nulo por agar 
ma rinovigar lua peno omnadie e rikrear 
lua chagreno omnanokte. Me ne plus povas 
tolerar mea fato, e nun me rebeleskas. 

Duesma Ipso : Tua fato es plu bona kam 
la mea, frato, por mea esas, ke me esez la 
joyoza ipso di ca dementulo. Me ridas lua 
ridado e kantas lua felica hori, e per triople 
alizita pedi me dansas lua plu brila pensadi. 
Esas me qua rebeleskez kontre mea 
fatiganta existo. 

Triesma Ipso : E ka por me, la amoroza 
ipso, la brulanta torcho di sovaja pasiono e 
fantastika deziri? Esas me, la amor-malada 
ipso, qua rebeleskez kontre ca dementulo. 

Quaresma Ipso : Me de vi omna esas la 
maxim mizeroza, pro ke me havas nulo 
ecepte terorinda odio e destruktiva 
abominado. Esas me, la tempestoza ipso, 
naskinta en la nigra kaverni dil Inferno, qua 
protestez kontre servado a ca dementulo. 

Kinesma Ipso : No, esas me, la pensanta 
ipso, la imaginema ipso, la ipso di hungro e 
dursto, la ipso kondamnita a vagar 
senrepoze por serchar nekonocata kozi e ne 
ja kreita kozi; esas me, ne vi, qua 
rebeleskez. 

Sisesma Ipso : E me, la laboranta ipso, la 
kompatinda laboranto, qua, per pacienta 
manui, e dezireganta okuli, fasonas imaji ek 
ica dii e donas al senforma elementi nova 
ed eterna formi — esas me, la solulo, qua 
rebeleskez kontre ca netranquila demen- 
tulo. 

Sepesma Ipso : Lo esas stranja ke vi 
omna deziras rebelar kontre ca homo, pro 
ke vi singla ed omna havas destinata fato 
por parfinar. Ha! utinam me esas quale un 
de vi, ipso kun destinata fato! Ma me havas 
nulo, me esas la nulfacanta ipso, la ipso qua 
sidas en la muta e vakua nuleso e nultempo, 
dum ke vi okupas vi per rikrear vivo. Kad 
esas vi o me, vicini, qua darfas rebeleskar? 

Pos ke la sepesma ipso tale parolis, 
l’altra sis ipsi regardis kompatoze lu ma 
dicis nulo plusa; e la nokto kreskante plu 
profunda, li unope dormeskis envolvita per 
nova e felica submiso. 

Ma la sepesma ipso restis spektante e 
regardis la nuleso, to quo es dop omna kozi. 

milito 


Ulnokte festino esis en la palaco, e venis 
homulo qua prosternis su avan la princo, e 
la omna festanti regardis lu; e li vidis, ke lu 
mankis un de lua okuli e ke la vakua orbito 
sangifis. E la princo demandis de lu, ‘Quo 
eventis?’ E la homulo respondis, ‘Ho princo, 
me esas per mestiero furtisto, e canokte, 
pro ke esas nula luno, me iris por furtar de 
la butiko dil monetkambiisto, e klimante 
aden tra la fenestro me eroris ed eniris la 
butiko dil texisto, ed en la obskureso me 
frapis la texilo dil texisto, e mea okulo esis 
arachita. E nun, ho princo, me demandas 
yusteso kontre la texisto.’ 

Do la princo advokis la texisto e lu 
advenis, e la princo dekretis ke un de lua 
okuli esez arachita. 

‘Ho princo,’ dicis la texisto, ‘la dekreto 
esas yusta. Esas yusta ke un de mea okuli 
esez arachita. Ma, ve! li amba esas necesa 
por ke me mustas vidar la du lateri di la 
stofo quan me texas. Ma me havas vicino, 
shu-reparisto, qua anke havas du okuli, e 
per lua mestiero la amba okuli ne esas 
necesa.’ 

Lore la princo advokis la shu-reparisto. 
E lu advenis. E li arachis un de la du okuli 
dil shu-reparisto. 

E yusteso satisfacesis. 

la foxo 


Foxo regardis sua ombro ye sunlevo e 
dicis, ‘Me cadie manjos kamelo por 
repasteto.’ E dum la tota matino lu serchis 
kameli. Ma dimeze lu itere vidis sua ombro 
— e lu dicis, ‘Muso suficos.’ 

la saja rejulo 


Olim regnis en la fora urbo Wirani 
rejulo qua esis e forta e saja. E lu timesis 
pro sua forteso ed amesis pro sua sajeso. 

En la centro di ta urbo esis puteo, la 
aquo di qua esis kolda e kristalatra, de qua 
la omna habitanti drinkis, mem la rejulo e 
sua kortani; pro ke ne esis altra puteo. 

Ulnokte dum ke omni dormis, sorcerino 
eniris la urbo ed ekvarsis aden la puteo sep 
guti de stranja liquido, e dicis, ‘De ica horo 
ta qua drinkas ica aquo dementeskas.’ 

Sequanta matine la omna habitanti, 
ecepte la rejulo e sua lordo-chambelano, 
drinkis de la puteo e dementeskis, mem 
quale la sorcerino predicis. 

E dum ta dio la homi en la streta stradi 
ed en la bazari facis nulo ma susuris l’una a 
l’altra, ‘La rejulo esas dementa. Nia rejulo e 
sua lordo-chambelano perdis sua raciono. 
Certe ni ne povas rejesar da dementa rejulo. 
Ni devas destronizar lu.’ 

Tanokte la rejulo imperis ke ora gobleto 
plenigesez ek la puteo. E kande ol 
adportesis il drinkis grandege, e donis olu a 
sua lordo-chambelano por drinkar. 

E nun esis multa joyo-manifesto en ta 
fora urbo Wirani, pro ke olua rejulo ed olua 
lordo-chambelano riganis lia raciono. 

ambicio 


Tri homi kunvenis an tablo en taverno. 
Una de li esis texisto, altra karpentisto, e la 
triesma plugisto. 

Dicis la texisto, ‘Cadie me vendis 
delikata morto-vesto po du oro-moneti. Ni 
havez tam multa vino kam ni deziras.’ 

‘E me’ dicis la karpentisto, ‘vendis mea 
maxim bona sarko. Ni havez grandega 
rosbifo kun ta vino.’ 

‘Me nur exkavis tombo,’ dicis la plugisto, 
‘ma mea patrono duople pagis me. Anke ni 
havez melo-kuketi.’ 

E dum la tota vespero la tavernisto esis 
okupata, pro ke la tri homi ofte kompris 
vino e karno e kuketi. E li esis gaya. 

E la tavernisto frotis sua manui e ridetis 
a sua spozino; nam la gasti libere spensis. 

La luno esis alta kande li livis, e li 
marchis kantante e kriante kune alonge la 
voyo. 

La tavernisto e sua spozino stacis ye la 
pordo dil taverno e spektis li. 

‘Ha!’ dicis la spozino, ‘ta jentilhomi! 
Tante libera e tante gaya! Se li nur adportus 
omnadie a ni tala fortuno! Lore nia filiulo 
ne bezonus esar tavernisto ed ardue 

laboregar. Ni povus edukar lu, e lu divenus 
sacerdoto.’ 

la nova plezuro 


Lasta nokte me inventis nova plezuro, e 
dum ke me unesme probis olu, anjelo e 
diablo hastis vers mea domo. Li renkontris 
l’una l’altra ye mea pordo e kombatis pro 
mea nove kreita plezuro; l’unu kriis, ‘01 
esas peko!’ — l’altru kriis, ‘01 esas vertuo!’ 

la altra linguo 


Tri dii pos ke me naskis, dum ke me jacis 
en mea silka bersilo regardegante per 
astonata desespero la nova mondo cirkum 
me, mea matro parolis a mea nutristino e 
dicis, ‘Quale standas mea filio?’ 

E la nutristino respondis, ‘Lu standas 
bone, siorino, me nutris lu trifoye ; e me 
nultempe vidis infanto tante yuna ma tante 
gaya.’ 

E me indignis ; e me kriis, ‘Lo ne esas 
vera, matro ; nam mea lito esas harda, e la 
lakto quan me sugis esas bitra en mea boko, 
e l’odoro di la mamo esas mala en mea 
naztrui, e me esas tante mizeroza.’ 

Ma mea matro ne komprenis, nek la 
nutristino ; pro ke la linguo quan me parolis 
esis to di la mondo de qua me venis. 

E ye la duadek-e-unesma dio di mea 
vivo, dum ke me baptesis, la sacerdoto dicis 
a mea matro, ‘Tu darfas ya esar felica, 
siorino, ke tua filio naskis kom Kristano.’ 

E me esis surprizata, — e me dicis al 
sacerdoto, ‘Pro lo tua matro en la Cielo 
darfas esar nefelica, pro ke tu ne naskis 
kom Kristano.’ 

Ma anke la sacerdoto ne komprenis mea 
linguo. 

E pos sep monati, uldie auguristo 
regardis me, e lu dicis a mea matro, ‘Tua 
filio esos politikestro e granda chefo di 
homi.’ 

Ma me kriis, — ‘Lu esas falsa profeto ; 
nam me esos muzikisto, e nulu ecepte 
muzikisto me esos.’ 

Ma mem ye ta evo mea linguo ne esis 
komprenata — e me grande astonesis. 

E pos triadek-e-tri yari, dum olqui 
mortis mea matro, e la nutristino, e la 
sacerdoto, (l’ombro di Deo esez an lia anmi) 
la auguristo ankore vivas. Ed hiere me lun 
renkontris proxim la pordegi dil templo ; e 
ni kune parolante, lu dicis, ‘Me sempre 
savis ke tu divenos superiora muzikisto. 
Mem dum tua infanteso me auguris e 
predicis tua futuro.’ 

E me kredis lu — nam nun me anke 
obliviabis la linguo di ta altra mondo. 

la grenado 


Olim me lojis en la kordio di grenado, e 
me audis semino qua dicis, ‘Uldie me 
arboreskos, e la vento kantos inter mea 
branchi, e la suno dansos sur mea folii, e 
me esos forta e belega tra omna sezoni.’ 

Lore altra semino parolis e dicis, ‘Evinte 
tante yuna kam tu, me anke pensis tale ; ma 
nun kande me povas ponderar ed evaluar 
tala kozi, me komprenas, ke mea esperi esis 
vana.’ 

E triesma semino anke dicis, ‘Me vidas 
en ni nulo qua promisas tante granda 
futuro.’ 

E quaresma dicis, ‘Ma qua mokado esus 
nia vivo, sen plu importanta futuro!’ 

Dicis kinesma, ‘Pro quo disputar to quon 
ni esos, se ni ne savas mem to quon ni esas.’ 

Ma sisesma respondis, ‘Irga quo ni esas, 
to ni restos.’ 

E sepesma dicis, ‘Me havas klara ideo 
quale omno esos, ma me ne povas trovar la 
justa vorti.’ 

Pose okesma parolis — e nonesma — e 
dekesma — e pose multi — til ke omni 
parolis, e me povis distingar nulo pro la 
multa voci. 

E do me chanjis lojeyo a la kordio di 
quingo, ube la semini esas ne multa e 
preske tacema. 

la du kaji 


En la gardeno di mea patro esas du kaji. 
En l’una esas leono, quan la sklavi di mea 
patro adportis de la dezerto di Nineva ; en 
l’altra esas senkanta pasero. 

Omnajorne la pasero krias a la leono, 
‘Bona matino a tu, kunfrato-karcerano.’ 

la tri formiki 


Tri formiki kunvenis sur la nazo di 
homo dormanta sub la suno. E pos ke li 
salutis l’una l’altri, singlu segun la kustumi 
di lua tribuo, li ibe stacis konversante. 

L’unesma formiko dicis, ‘Ca kolini e 
plana landi esas la maxim nefertila quin me 
konocas. Me serchis dum la tota dio por ula 
sorto de grano, e nulo esas trovebla.’ 

Dicis la duesma formiko, ‘Me anke trovis 
nulo, quankam me vizitis omna lakuno ed 
anguleto. Hike esas, me opinionas, to quon 
mea tribuo nomizas la mola e movanta 
lando ube nulo kreskas.’ 

Lore la triesma formiko levis sua kapo e 
dicis, ‘Mea amiki, ni nun stacas sur la nazo 
dil Suprega Lormiko, la fortega e senlimita 
Lormiko, la korpo di qua esas tante granda 
ke ni ne povas vidar olu, di qua l’ombro 
esas tante vasta ke ni ne povas mezurar olu, 
di qua la voco esas tante lauta ke ni ne 
povas audar olu ; e Lu esas ubiqua.’ 

Pos ke la triesma formiko tale parolis, 
l’altra formiki regardis l’una l’altra e ridis. 

Tainstante la homo movis e dormante 
levis sua manuo e frotis lua nazo, e la tri 
formiki aplastesis. 

la tombisto 


Ulfoye, dum ke me enterigis un de mea 
mortinta ipsi, la tombisto venis e dicis a me, 
‘De omni qui venas adhike por enterigar, 
me prizas nur tu.’ 

Me dicis, ‘Tu extreme komplezas me, ma 
pro quo tu prizas me?’ 

‘Pro ke,’ lu dicis, ‘li venas plorante ed 
iras plorante — nur tu venas ridante ed iras 
ridante.’ 

sur la gradi dil templo 


Hiere nokte, sur la marmora gradi dil 
templo, me vidis homino qua sidis inter du 
homuli. L’una flanko di elua vizajo esis 
pala, l’altra redeskis. 

la beata urbo 


Dum mea yuneso on dicis, ke en ula 
urbo omni vivis segun la Santa Skriburo. 

E me dicis, ‘Me serchos ta urbo e la 
beateso di olu.’ Ed olu esis fora. E me facis 
multa provizuri por la voyajo. E pos 
quaradek dii me vidis la urbo e ye la 
quaradek-e-unesma dio me eniris olu. 

E yen! la tota populo di habitanti single 
havis nur un okulo e nur un manuo. E me 
astonesis e dicis a me, ‘Ka ti de ica tante 
santa urbo havas nur un okulo e nur un 
manuo?’ 

Lore me vidis ke li anke astonesis, ke li 
multe surprizesis pro mea du manui e mea 
du okuli. E li parolante kune, me demandis 
li dicante, ‘Kad ico esas ya la Beata Urbo, 
ube singlu vivas segun la Santa Skriburo?’ E 
li dicis, ‘Yes, ico esas ta urbo.’ 

‘E do,’ dicis me, ‘quo eventis a vi, ed ube 
esas via dextra okuli e via dextra manui?’ 

E la tota populo emoceskis. E li dicis, 
‘Venez e videz.’ 

E li duktis me a la templo en la centro 
dil urbo, ed en la templo me vidis amaso de 
manui ed okuli. Omni velkinta. Lore me 

dicis, ‘Ho ve! qua vinkero exekutis ta 
kruelajo a vi?’ 

E murmuro kuris inter li. Ed un de lia 
senioruli staceskis e dicis, ‘Ica ago ni ipse 
facis. La Deo facis ek ni vinkeri a la malajo 
en ni.’ 

E lu duktis me a chefa altaro, e la tota 
populo sequis ni. E lu montris a me 
enskriburo gliptita supere, e me lektis : 

‘Se tua dextra okulo ofensus tu, arachez 
olu e jetez olu de tu ; pro ke ol profitas tu ke 
un de tua membri perisez, e ne ke la tota 
korpo jetesez aden Inferno. E se tua dextra 
manuo ofensus tu, fortranchez olu e jetez 
olu de tu ; pro ke ol profitas tu ke un de tua 
membri perisez, e ne ke la tota korpo 
jetesez aden Inferno.’ 

Lore me komprenis. E me turnis a la tota 
populo e kriis, ‘Ka nula homulo o nula 
homino inter vi havas du okuli o du 
manui?’ 

E li respondis e dicis, ‘No, nulu. Nulu es 
kompleta ecepte ti qui esas tro yuna por 
lektar la Santa Skriburo e komprenar lua 
precepto.’ 

E kande ni ekiris la templo, me 
nemediate livis ta Beata Urbo ; nam me ne 
esis tro yuna, e me povis lektar la Santa 
Skriburo. 

la bona deo e la mala deo 


La Bona Deo renkontris la Mala Deo sur 
monto pinto. 

La Bona Deo dicis, ‘Bona jorno a tu, 
frato.’ 

La Mala Deo ne respondis. 

E la Bona Deo dicis, ‘Tu havas mala 
humoro hodie.’ 

‘Yes,’ dicis la Mala Deo, ‘nam recente me 
ofte konfundesas kun tu, nomesas per tua 
nomo, e traktesas quaze me esas tu, e lo 
vexas me.’ 

E la Bona Deo dicis, ‘Ma me anke 
konfundesas kun tu e nomesas per tua 
nomo’ 

La Mala Deo formarchis maledikante la 
stupideso dil homaro. 

‘falio’ 


Falio, mea Falio, mea soleso e mea 
aparteso ; 

Tu esas plu kara a me kam mil triumfi, 

E plu dolca a mea kordio kam l’omna 
mondo-glorio. 

Falio, mea Falio, mea su-savo e mea 
defio, 

Per tu me savas ke me esas ankore yuna 
e ped-rapida 

E ne povas kaptesar da velkinta lauri. 

Ed en tu me trovas soleso 

E la joyo por evitesar e desestimesar. 

Falio, mea Falio, mea brilanta sabro e 
shildo, 

En tua okuli me lektas 

Ke esar entronigita esas esar sklavigita, 

Ed esar komprenita esas esar abasita, 

Ed esar sizita esas nur atingar pleneso 

E quale matura frukto falar ed esar 
manjita. 

Falio, mea Falio, mea audacoza 
kompanulo, 

Tu audez mea kansoni e mea krii e mea 
silenci, 

E nulu ma tu parolez a me pri la batanta 
ali, 

E pri incitanta ondi, 

E pri monti qui brulas nokte, 

E nur tu klimez mea eskarpa e rokoza 
anmo. 

Falio, mea Falio, mea nemortiva kurajo, 
Tu e me kune ridez kun la tempesto, 

E kune ni exkavez tombi por omno qua 
mortas en ni, 

E ni stacez sub la suno per volo, 

E ni esez danjeroza. 

nokto e la dementulo 


‘Me similesas tu, Ho Nokto, obskura e 
nuda; me marchas alonge la flamifanta 
voyo olqua superesas mea revi, e kande 
mea pedo tushas la tero, giganta querko 
kreskeskas.’ 

‘No, tu ne similesas me, Ho 
Dementulo, nam tu ankore retro- 
regardas por vidar quante granda 
pedotraco tu facas en la sablo.’ 

‘Me similesas tu, Ho Nokto, tacema e 
profunda ; ed en la kordio di mea soleso 
jacas Deino parturanta; ed en lu qua 
naskas, la Cielo tushas Inferno.’ 

‘No, tu ne similesas me, Ho 
Dementulo, nam tu ankore tremas 
koram peno, e la kansono dil abiso 
pavorigas tu.’ 

‘Me similesas tu, Ho Nokto, sovaja e 
terorinda ; nam mea oreli plenigesas per 
krii di vinkita nacioni e sospiri por landi 
obliviata.’ 

‘No, tu ne similesas me, Ho 
Dementulo, nam tu ankore supozas ke 
tua mikra ipso esas kamarado, e tu ne 
povas esar amiko a tua monstro-ipso.’ 

‘Me similesas tu, Ho Nokto, kruela e 
terorigiva; nam mea sino lumizesas da 
brulanta navi an la maro, e mea labii esas 
humida per la sango di mortigita soldati.’ 

‘No, tu ne similesas me, Ho 

Dementulo ; nam la deziro por frato- 
spirito ankore tenas tu, e tu ne es lego a 
su ipsa.’ 

‘Me similesas tu, Ho Nokto, joyoza e 
gaya ; nam ilu qua habitas en mea ombro 
nun esas ebria per virgina vino, ed elu qua 
men sequas gaye pekas.’ 

‘No, tu ne similesas me, Ho 

Dementulo, nam tua anmo envolvesas 
da la velo kun sep faldi e tu ne prenas 
tua kordio en tua manuo’ 

‘Me similesas tu, Ho Nokto, pacienta e 
pasionoza ; nam en mea sino mil mortinta 
amoranti enterigesas en sepulto-tuki ek 
velkinta kisi.’ 

‘Yes, Dementulo, ka tu similesas me? 
Ka tu similesas me? E ka tu povas 
kavalkar la tempesto kom kavalo, e 
sizar la fulmino kom espada?’ 

‘Quale tu, Ho Nokto, quale tu, forta ed 
alta, e mea trono konstruktesas sur amasi di 
vinkita Dei; ed avan me anke pasas la dii 
por kisar mea vesto-bordo ma nultempe 
regardar mea vizajo.’ 

‘Ka tu similesas me, filio di mea 
maxim misterioza kordio? E ka tu 
pensas mea nedomtebla pensi e parolas 
mea vasta linguo?’ 

‘Yes, ni esas jemeli, Ho Nokto ; nam tu 
revelas spaco e me revelas mea anmo.’ 

vizaji 


Me vidis vizajo kun mil vizaji, e vizajo 
qua esis nur un vizajo quaze tenata en 
muldilo. 

Me vidis una vizajo e povis travidar olua 
brilego a la ledeso sube, e vidis altra vizajo 
e mustis elevar olua brilego por vidar quale 
belega ol esis. 

Me vidis olda vizajo multe rugizita per 
nulo, e glata vizajo en qua omno esis 
grabita. 

Me konocas vizaji, pro ke me travidas la 
stofo quan mea propra okulo texas, e vidas 
la realeso sube. 

la plu granda maro 


Mea anmo e me iris a la granda maro 
por natar. E veninte al rivo, ni serchis celata 
e sola loko. 

Ma marchante, ni vidis homo sidanta sur 
griza roko, e lu prenis pincedi de salo ek 
sako e jetis oli aden la maro. 

‘Lu es pesimisto,’ dicis mea anmo. ‘Ni 
livez ica loko. Hike ni ne povas natar.’ 

Ni marchis til ke ni venis a bayeto. Ibe ni 
vidis homo stacanta sur blanka roko, e lu 
tenis juvelizita buxo, de qua lu prenis sukro 
e jetis olu aden la maro. 

‘E lu esas optimisto,’ dicis mea anmo. ‘E 
lu anke ne darfez vidar nia nuda korpi.’ 

Plu fore ni marchis. E ni vidis sur plajo 
homo qua kolektis mortinta fishi e tenere 
pozis li aden la aquo. 

‘E ni ne povas natar avan lu,’ dicis mea 
anmo. ‘Lu esas la benigna filozofo.’ 

E ni iradis. 

Pose ni venis adube ni vidis homo qua 
trasis sua ombro en la sablo. Granda ondi 
venis ed efacis olu. Ma lu trasadis olu itere 
e multfoye. 

‘Lu esas la mistiko,’ dicis mea anmo. ‘Ni 
livez lu.’ 

E ni marchis plu fore, til ke en tranquila 
kopso ni vidis homo qua eskupis la spumo 
ed ekvarsis olu aden alabastra bolo. 

‘Lu esas la idealisto,’ dicis mea anmo. ‘Lu 
certe ne darfez vidar nia nudeso.’ 

E ni plu fore marchis. Subite ni audis 
voco krianta, ‘Ico esas la maro. Ico esas la 
profunda maro. Ico esas la vasta e forta 
maro.’ E veninte a la voco ni trovis stacanta 
homo, la dorso a la maro, ed a lua orelo lu 
presis skalio, ed askoltis olua murmurado. 

E mea anmo dicis, ‘Ni plu fore pasez. Lu 
esas la realisto, qua turnas sua dorso a la 
toto quan lu ne povas komprenar, ed 
okupas su per fragmento.’ 

Do ni plu fore marchis. Ed en 
herbachoza loko inter la roki esis homo qua 
enterigis sua kapo en la sablo. E me dicis a 
mea anmo, ‘Hike ni povas natar, pro ke lu 
ne povas vidar ni.’ 

‘No,’ dicis mea anmo, ‘nam lu es la 
maxim mortigiva de omni. Lu esas la 
puritano.’ 

Lore granda tristeso kovris la vizajo di 
mea anmo, ed eniris elua voco. 

‘Ni forirez,’ el dicis. ‘Nam esas nula sola 
e celata loko ube ni povas natar. Me ne 
deziras ke ica vento elevez mea orea harari, 
me ne deziras deskovrar mea blanka sino ad 

ica aero, o permisar ke la lumo deskovrez 
mea santa nudeso.’ 

Do ni livis ta maro por serchar la Plu 
Granda Maro. 

krucagita 


Me kriis a homi, ‘Krucagez me!’ 

E li dicis, ‘Pro quo tua sango esez sur nia 
kapi?’ 

E me respondis, ‘Quale altre vi exaltesus 
ecepte per krucagar dementuli?’ 

E li obediis e me esis krucagita. E la 
krucago pacigis me. 

E men pendiginte inter tero e cielo, li 
elevis lia kapi por regardar me. E li 
exaltesis, nam lia kapi nultempe antee esis 
elevata. 

Ma regardante me, unu kriis, ‘Por quo tu 
deziras expiacar?’ 

Ed altru kriis, ‘Por qua kauzo tu 
sakrifikas tu?’ 

E triesma dicis, ‘Ka tu opinionas ke po 
ica preco tu kompros mondo-glorio?’ 

Lore quaresma dicis, ‘Yen quale lu 
ridetas! Ka tala peno esez pardonata?’ 

E me respondis ad omni, e dicis : 

‘Rimemorez nur ke me ridetis. Me ne 
expiacas — nek sakrifikas — nek deziras 
glorio ; e me havas nulo por pardonar. Me 
durstis — e me pregis ke vi donez a me 
sango por drinkar. Quo povas extingar 
dursto di dementulo ecepte lua propra 

sango? Me esis muta — e me pregis de vi 
vundi kom boki. Me esis enkarcerigita en 
via dii e nokti — e me serchis pordo aden 
plu granda dii e nokti. 

‘E nun me iras — quale altri ja krucagita 
iris. E ne pensez ke ni fatigesas da 
krucagado. Nam ni mustas esar krucagita 
da plu granda e mem plu granda homi, inter 
plu granda teri e plu granda cieli.’ 

la astronomo 


En l’ombro dil templo mea amiko e me 
vidis blindulo sole sidanta. E mea amiko 
dicis, ‘Yen la maxim saja homo di nia lando.’ 

Do me livis mea amiko ed adiris la 
blindulo e salutis lu. E ni konversis. 

Pos kelka tempo me dicis, ‘Pardonez 
mea demando ; ma de kande tu blindeskis?’ 

‘De nasko,’ lu respondis. 

Dicis me, ‘Per qua sajeso-voyo tu iras?’ 

Dicis lu, ‘Me esas astronomo.’ 

Lore lu pozis manuo sur sua sino e dicis, 
‘Me regardas ita omna suni e luni e steli.’ 

la granda dezirego 


Me sidas hike inter mea fratulo la monto 
e mea fratino la maro. 

Ni tri esas uno en soleso, e la amo qua 
ligas ni kune esas profunda e forta e 
stranja. No, ol esas plu profunda kam la 
profundeso di mea fratino e plu forta kam 
la forteso di mea fratulo, e plu stranja kam 
the stranjeso di mea dementeso. 

Epoki pos epoki pasis depos l’unesma 
griza jorno videbligis ni l’una a l’altra ; e 
quankam ni vidis la nasko e matureso e 
morto di multa mondi, ni ankore esas avida 
e yuna. 

Ni esas yuna ed avida ma ni esas 
senspoza e nevizitata, e quankam ni jacas 
en neruptita mi-embraco, ni esas 
nekonsolacata. E qua konsolaco esas por 
deziro kontrolata e pasiono nespensata? De 
ube venos la flamifanta deo por varmigar la 
lito di mea fratino? E qua torentino 
extingos la fairo di mea fratulo? E qua esas 
la muliero por rejar mea kordio? 

En la tranquileso dil nokto mea fratino 
dormanta murmuras la nekonocata nomo 
dil fairo-deo, e mea fratulo larje advokas la 

kolda e fora deino. Ma quan me advokas 
dormante me ne savas. 


Hike me sidas inter mea fratulo la 
monto e mea fratino la maro. Ni tri esas 
uno en soleso, e la amo qua ligas ni kune 
esas profunda e forta e stranja. 

dicis herbo-stipeto 


Dicis herbo-stipeto a folio autunal, ‘Tu 
falante facas tala bruiso! Tu dispersas mea 
revi vintral.’ 

Dicis indignoze la folio, ‘Base naskinta e 
base habitanta! Senkanta e plendema kozo! 
Tu ne habitas en l’alta aero e tu ne povas 
komprenar la sono di kantado.’ 

Lore la folio autunal kushis su an la tero 
e dormeskis. E kande la printempo venis el 
itere vekis — ed el esis herbo-stipeto. 

E kande autuno venis e la dormado di 
vintro tushis elu, e super elu tra la aero la 
folii falis, el murmuris a su, ‘Ho ta folii 
autunal! Li facas tala bruiso! Li dispersas 
mea omna revi vintral.’ 

la okulo 


Uldie dicis la Okulo, ‘Ultre ta vali me 
vidas monto velizita per blua nebuleto. 01 
esas belega, ka ne?’ 

La Orelo askoltis, e kelkatempe 
askoltinte absorbite, dicis, ‘Ma ube esas irga 
monto? Me ne audas olu.’ 

Pose la Manuo parolis e dicis, ‘Me tastas 
vane por sentar olu o tushar olu, e me 
trovas nula monto.’ 

E la Nazo dicis, ‘Esas nula monto, me ne 
povas flarar olu.’ 

Lore la Okulo forturnis, e li omna 
paroleskis a su pri la stranja iluziono dil 
Okulo. E li dicis, ‘Ulo eventas a l’Okulo.’ 

la du erudituli 


Olim habitis en l’anciena urbo Afkar du 
erudituli qui single odiis e desestimis la 
savo di l’altra. Nam unu de li negis la existo 
dil dei e l’altru esis kredanto. 

Uldie l’una renkontris l’altra en la 
bazaro, ed inter lia adheranti li disputeskis 
ed argumentis pri la existo o la ne-existo dil 
dei. E luktinte, pos hori li separis. 

Tanokte la nekredanto iris al templo e 
prosternis su avan l’altaro e pregis, ke la dei 
pardonez lua obstinanta pasinto. 

E samtempe l’altra eruditulo, lu qua 
defensis la dei, brulis sua santa bbri. Nam lu 
divenabis nekredanto. 

kande naskis mea chagreno 


Kande naskis mea chagreno me sorgeme 
flegis olu, e suciis olu per amanta tenereso. 

E mea Chagreno kreskis quale omna 
vivanti, forte e bele e plena de marveloza 
jo y i. 

E ni amis l’una l’altra, mea Chagreno e 
me, e ni amis la mondo cirkum ni ; nam 
Chagreno havis afabla kordio e me esis 
afabla pro Chagreno. 

E konversante, mea Chagreno e me, nia 
dii esis alizita e nia nokti cirkondata da 
sonji; nam Chagreno havis eloquenta 
lango, e mea lango esis eloquenta pro 
Chagreno. 

E ni kune kantante, mea Chagreno e me, 
nia vicini sidis ye lia fenestri ed askoltis ; 
nam nia kansoni esis tam profunda kam la 
maro e nia melodii esis plena de stranja 
memoraji. 

E ni kune marchante, mea Chagreno e 
me, homi regardegis ni per tenera okuli e 
susuris vorti extreme dolca. Ed uli regardis 
ni envidieme, pro ke Chagreno esis nobla 
ento e me esis fiera pro Chagreno. 

Ma mea Chagreno mortis, quale omna 
vivanti, e sole me restas por meditar e 
ponderar. 

E nun me parolante, mea vorti frapas 
pezoze mea oreli. 

E me kantante, mea kansonin la vicini 
ne venas por askoltar. 

E me marchante en la stradi, nulu 
regardas me. 

Nur dormante me audas voci qui dicas 
kompateme, ‘Videz, ibe jacas la homo di 
qua la Chagreno esas mortinta.’ 

e kande naskis mea joyo 


E kande naskis mea joyo, me tenis olu 
en mea brakii e stacis sur la dom-suprajo e 
kriis, ‘Venez, mea vicini, venez e videz, nam 
Joyo hodie naskis a me. Venez e videz ica 
felica ento qua ridas en la suno.’ 

Ma nulu de mea vicini venis por 
regardar mea Joyo, e me multe astonesis. 

Ed omnadie dum sep monati me deklaris 
mea Joyo del dom-suprajo — ma nulu 
askoltis me. E mea Joyo e me esis sola, 
neserchata e nevizitata. 

Lore mea Joyo paleskis e tedeskis pro ke 
nul altra kordio ecepte mea vidis lua beleso 
e nul altra labii kisis lua labii. 

Lore mortis meajoyo pro izoleso. 

E nun me nur rimemoras mea mortinta 
Joyo per rimemorar mea mortinta 
Chagreno. Ma memoro esas folio autunal 
qua murmuras en la vento e pose ne plus 
audesas. 

‘la perfekta mondo’ 


Deo di perdita anmi, vu qua perdesas 
inter la dei, audez me : 

Dolca Destino qua sucias ni dementa e 
vaganta spiriti, audez me : 

Me habitas meze del perfekta raso, me la 
maxim neperfekta. 

Me, homala kaoso, nebulo de konfuzita 
elementi, me movas inter kompleta mondi 
— populi kun kompleta legi e pura stando, 
di qui la pensadi esas asortita, di qui la sonji 
esas aranjita, e di qui la vizioni esas 
enregestrigita. 

Lia vertui, Ho Deo, esas mezurita, lia 
peki ponderita, e mem la sen-nombra kozi 
pasanta en la krepuskulo di nek peko nek 
vertuo esas enskribita e katalogizita. 

Hike dii e nokti separesas aden sezoni di 
administrado e guvernata da neblameble 
preciza reguli. 

Manjar, drinkar, dormar, kovrar la 
nudeso, e pose fatigesar segun la tempo. 

Laborar, ludar, kantar, dansar, e pose 
jacar senmove kande la horlojo sonas la 
horo. 

Pensar tale, sentar tante multe, e pose 
cesar pensado e sentado kande ula stelo 
levas su super la fora horizonto. 

Furtar ridante de vicino, donar donaji 
per afabla manuo-movo, laudar prudente, 
blamar sorgeme, destruktar sono per vorto, 
brular korpo per respiro, e pose lavar la 
manui kande la laboro dil dio finigesas. 

Amar segun fondita ordino, regardar la 
maxim bona ipso di onu segun prejudikala 
maniero, adorar konvenante la dei, ruzeme 
intrigar la demoni — e pose obliviar omno 
quaze la memoro esas mortinta. 

Imaginar per motivo, meditar per 
konsidero, esar dolce felica, sufrar noble — 
e pose vakuar la taso por ke morge ol itere 
plenigesos. 

Ti omna, Ho Deo, esas konceptata per 
prepenso, naskas per rezolvo, esas flegita 
exakte, esas guvernata da reguli, esas 
direktata da raciono, e pose mortigesas ed 
enterigesas per preskriptata metodo. E mem 
lia silencema tombi jacanta en la anmo 
homal esas markizita e numerizita. 

Ol esas perfekta mondo, mondo de 
parfinita ecelo, mondo de suprema marveli, 
la maxim matura frukto en la gardeno dil 
Deo, la maestro-penso dil universo. 

Ma pro quo me esez hike, Ho Deo, me, 
verda semino di nerealigita pasiono, 
dementa tempesto serchanta nek esto nek 

westo, konfuzita fragmento de brulita 
planeto? 

Pro quo me esas hike, Ho Deo di perdita 
anmi, vu qua perdesas inter la dei? 


FINO 


63 



Kahlil Gibran, 1883 - 1931, poeto, filozofo, 
ed artisto, naskis en Libano. La Arabi 
nomizas lu la genio di sua epoko. Lua verki 
tradukesas a plu kam duadek lingui. Lua 
skisuri e pikturi expozesis en la chefa urbi 
dil mondo. En lua verki literatural ni trovas 
expresuri di la maxim profunda impulsi dil 
kordio ed anmo homala. 



